Title: ประกาศคณะกรรมการคุ้มครองข้อมูลเครดิต เรื่อง หลักเกณฑ์และวิธีการบันทึกข้อโต้แย้งระหว่างสมาชิกและเจ้าของข้อมูล (ฉบับ Update ล่าสุด)

ประกาศคณะกรรมการคุ้มครองข้อมูลเครดิต
เรื่อง
หลักเกณฑ์และวิธีการบันทึกข้อโต้แย้งระหว่างสมาชิกและเจ้าของข้อมูล

อาศัยอำนาจตามความในมาตรา
๑๖ มาตรา ๑๙ แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตกำหนดหลักเกณฑ์และวิธีการในการรายงานและบันทึกข้อโต้แย้งไว้
ดังต่อไปนี้

ข้อ ๑ 
ในกรณีที่มีการโต้แย้งข้อมูลระหว่างสมาชิกและเจ้าของข้อมูล
และไม่อาจหาข้อยุติได้ให้สมาชิกดำเนินการ ดังต่อไปนี้
(๑)
แจ้งความคืบหน้ารวมทั้งชี้แจงขั้นตอนการดำเนินการต่อไปให้เจ้าของข้อมูลทราบภายในสิบวันนับแต่วันที่ได้รับข้อโต้แย้งจากเจ้าของข้อมูล
(๒)
รายงานบริษัทข้อมูลเครดิตภายในยี่สิบวันนับแต่วันที่ได้รับข้อโต้แย้งจากเจ้าของข้อมูลเพื่อบันทึกเป็นข้อโต้แย้งในระบบข้อมูลของเจ้าของข้อมูล
(๓)
จัดทำบันทึกสรุปข้อเท็จจริงของข้อโต้แย้งเพื่อประกอบการบันทึกให้ครบถ้วน
(๔)[๑] แจ้งพร้อมแนบเอกสารหลักฐานประกอบข้อเท็จจริงให้เจ้าของข้อมูลทราบเกี่ยวกับรายละเอียดที่สมาชิกรายงานบริษัทข้อมูลเครดิต
รวมถึงการแจ้งสิทธิและวิธีการยื่นอุทธรณ์การบันทึกข้อโต้แย้งภายในสามสิบวันนับแต่วันที่สมาชิกรายงานบริษัทข้อมูลเครดิต
 ทั้งนี้ ให้สมาชิกแจ้งเป็นหนังสือหรือจดหมายลงทะเบียนไปยังภูมิลำเนาหรือสถานที่ติดต่อของเจ้าของข้อมูล
เว้นแต่เจ้าของข้อมูลจะได้แจ้งไว้เป็นลายลักษณ์อักษรกับสมาชิกเมื่อขอตรวจสอบข้อมูลหรือมีบันทึกข้อโต้แย้งว่า
จะขอรับหนังสือแจ้งและเอกสารดังกล่าวผ่านช่องทางหรือวิธีการทางอิเล็กทรอนิกส์  ทั้งนี้ สมาชิกต้องจัดให้มีกระบวนการ และหลักฐานที่สามารถพิสูจน์ได้ว่าเจ้าของข้อมูลได้รับการแจ้งดังกล่าวแล้วด้วย

ข้อ ๒  เมื่อสมาชิกได้ดำเนินการตามข้อ ๑ แล้ว
ให้บริษัทข้อมูลเครดิตบันทึกสรุปข้อโต้แย้ง
ภายในสิบวันนับแต่วันที่ได้รับรายงานจากสมาชิก ผู้ใช้บริการ
หรือเจ้าของข้อมูล  ทั้งนี้ ให้บริษัทข้อมูลเครดิตแสดงบันทึกสรุปข้อโต้แย้งในระบบข้อมูลของเจ้าของข้อมูล
โดยบันทึกสรุปข้อโต้แย้งดังกล่าวต้องมีสาระสำคัญอย่างน้อย ได้แก่ ประเด็นโต้แย้ง
และเหตุผลที่เป็นข้อโต้แย้งพร้อมวันที่บันทึกข้อโต้แย้ง และต้องแสดงบันทึกสรุปข้อโต้แย้งให้เห็นโดยง่าย

ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๒]

ประกาศ
ณ วันที่ ๑๖ พฤศจิกายน พ.ศ. ๒๕๕๐
ธาริษา  วัฒนเกส
ประธานคณะกรรมการคุ้มครองข้อมูลเครดิต

ประกาศคณะกรรมการคุ้มครองข้อมูลเครดิต
เรื่อง หลักเกณฑ์และวิธีการบันทึกข้อโต้แย้งระหว่างสมาชิกและเจ้าของข้อมูล (ฉบับที่
๒)[๓]

ข้อ ๑  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

พัชรภรณ์/จัดทำ
๒๒
กุมภาพันธ์ ๒๕๖๑

นุสรา/ตรวจ
๗
พฤศจิกายน ๒๕๖๑

[๑] ข้อ
๑ (๔) แก้ไขเพิ่มเติมโดยประกาศคณะกรรมการคุ้มครองข้อมูลเครดิต เรื่อง หลักเกณฑ์และวิธีการบันทึกข้อโต้แย้งระหว่างสมาชิกและเจ้าของข้อมูล
(ฉบับที่ ๒)

[๒]
ราชกิจจานุเบกษา เล่ม ๑๒๕/ตอนพิเศษ ๑๗ ง/หน้า ๓๑/๒๔ มกราคม ๒๕๕๑

[๓]
ราชกิจจานุเบกษา เล่ม ๑๓๔/ตอนพิเศษ ๓๐๗ ง/หน้า ๒๖/๑๓
ธันวาคม ๒๕๖๐